CELEX: 32021D2188
Language: lt
Date: 2021-12-09 00:00:00
Title: Komisijos įgyvendinimo sprendimas (ES) 2021/2188 2021 m. gruodžio 9 d. kuriuo, siekiant sudaryti palankesnes sąlygas naudotis laisvo judėjimo teise Sąjungoje, nustatomas Jungtinių Arabų Emyratų išduotų COVID-19 pažymėjimų lygiavertiškumas pagal Europos Parlamento ir Tarybos reglamentą (ES) 2021/953 išduotiems pažymėjimams (Tekstas svarbus EEE)

2021 12 10   
               
               
                  LT
               
               
                  Europos Sąjungos oficialusis leidinys
               
               
                  LI 443/4
               
            
         KOMISIJOS ĮGYVENDINIMO SPRENDIMAS (ES) 2021/2188
         2021 m. gruodžio 9 d.
         kuriuo, siekiant sudaryti palankesnes sąlygas naudotis laisvo judėjimo teise Sąjungoje, nustatomas Jungtinių Arabų Emyratų išduotų COVID-19 pažymėjimų lygiavertiškumas pagal Europos Parlamento ir Tarybos reglamentą (ES) 2021/953 išduotiems pažymėjimams
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2021 m. birželio 14 d. Europos Parlamento ir Tarybos reglamentą (ES) 2021/953 dėl sąveikiųjų COVID-19 skiepijimo, tyrimo ir persirgimo pažymėjimų (ES skaitmeninio COVID pažymėjimo) išdavimo, tikrinimo ir pripažinimo sistemos, kuria siekiama sudaryti palankesnes sąlygas asmenims laisvai judėti COVID-19 pandemijos metu (1), ypač į jo 8 straipsnio 2 dalį,
         kadangi:
         
                     (1)
                  
                  
                     Reglamentu (ES) 2021/953 nustatoma sąveikiųjų COVID-19 skiepijimo, tyrimo ir persirgimo pažymėjimų (ES skaitmeninio COVID pažymėjimo) išdavimo, tikrinimo ir pripažinimo sistema, siekiant sudaryti palankesnes sąlygas tokių pažymėjimų turėtojams naudotis savo teise laisvai judėti COVID-19 pandemijos metu. Tuo reglamentu taip pat padedama sudaryti palankesnes sąlygas valstybėms narėms laipsniškai ir koordinuotai panaikinti laisvo judėjimo apribojimus laikantis Sąjungos teisės, kad būtų apribotas SARS-CoV-2 plitimas;
                  
               
                     (2)
                  
                  
                     Reglamentu (ES) 2021/953 sudaromos sąlygos pripažinti Sąjungos piliečiams ir jų šeimos nariams trečiųjų valstybių išduotus COVID-19 pažymėjimus, jei Komisija nustato, kad tie COVID-19 pažymėjimai išduoti laikantis standartų, kurie turi būti laikomi lygiaverčiais pagal šį reglamentą nustatytiems standartams. Be to, pagal Europos Parlamento ir Tarybos reglamentą (ES) 2021/954 (2) valstybės narės turi taikyti Reglamentu (ES) 2021/953 nustatytas taisykles trečiųjų šalių piliečiams, kurie nepatenka į to reglamento taikymo sritį, tačiau kurie teisėtai yra arba gyvena jų teritorijoje ir pagal Sąjungos teisę turi teisę vykti į kitas valstybes nares. Todėl bet kokios šiame sprendime nustatytos išvados dėl lygiavertiškumo turėtų būti taikomos COVID-19 skiepijimo ir tyrimo rezultatų pažymėjimams, kuriuos Jungtiniai Arabų Emyratai išduoda Sąjungos piliečiams ir jų šeimos nariams. Remiantis Reglamentu (ES) 2021/954, tokios išvados dėl lygiavertiškumo taip pat turėtų būti taikomos COVID-19 skiepijimo ir tyrimo rezultatų pažymėjimams, kuriuos tame reglamente nustatytomis sąlygomis Jungtiniai Arabų Emyratai išduoda trečiųjų šalių piliečiams, teisėtai esantiems arba gyvenantiems valstybių narių teritorijoje;
                  
               
                     (3)
                  
                  
                     2021 m. rugsėjo 16 d. Jungtiniai Arabų Emyratai Komisijai pateikė išsamią informaciją apie sąveikiųjų COVID-19 skiepijimo ir tyrimo rezultatų pažymėjimų išdavimą pagal sistemą „Alhosn EU Pass“. Jungtiniai Arabų Emyratai informavo Komisiją, jog mano, kad jų COVID-19 pažymėjimai yra išduodami pagal standartą ir technologinę sistemą, kurie yra sąveikūs su Reglamentu (ES) 2021/953 nustatyta patikimumo užtikrinimo sistema ir kuriais sudaromos sąlygos patikrinti pažymėjimų autentiškumą, galiojimą ir vientisumą. Šiuo atžvilgiu Jungtiniai Arabų Emyratai pranešė Komisijai, kad Jungtinių Arabų Emyratų pagal sistemą „Alhosn EU Pass“ išduotuose COVID-19 pažymėjimuose yra Reglamento (ES) 2021/953 priede nurodyti duomenys;
                  
               
                     (4)
                  
                  
                     Jungtiniai Arabų Emyratai taip pat informavo Komisiją, kad jie priima valstybių narių ir EEE šalių pagal Reglamentą (ES) 2021/953 išduotus skiepijimo ir tyrimo rezultatų pažymėjimus;
                  
               
                     (5)
                  
                  
                     gavusi Jungtinių Arabų Emyratų prašymą, 2021 m. spalio 20 d. Komisija atliko techninius bandymus, iš kurių matyti, kad Jungtiniai Arabų Emyratai COVID-19 skiepijimo ir tyrimo rezultatų pažymėjimus išduoda pagal nacionalinę sistemą, kuri yra sąveiki su Reglamentu (ES) 2021/953 nustatyta patikimumo užtikrinimo sistema ir kuria sudaromos sąlygos patikrinti jų autentiškumą, galiojimą ir vientisumą. Komisija taip pat patvirtino, kad Jungtinių Arabų Emyratų pagal sistemą „Alhosn EU Pass“ išduotuose COVID-19 skiepijimo ir tyrimo rezultatų pažymėjimuose yra būtini duomenys;
                  
               
                     (6)
                  
                  
                     be to, Jungtiniai Arabų Emyratai pranešė Komisijai, kad išduoda sąveikiuosius skiepijimo pažymėjimus asmenims, paskiepytiems COVID-19 vakcinomis. Šiuo metu tai yra „Comirnaty“, „Spikevax“, „Covishield“, „COVID-19 Vaccine Janssen“, „NVX-CoV2373“, „Sputnik V“, „WIBP-CorV“, „BBIBP-CorV“, „Hayat-Vax“ ir „CoronaVac“ vakcinos;
                  
               
                     (7)
                  
                  
                     Jungtiniai Arabų Emyratai taip pat informavo Komisiją, kad jie išduoda nukleorūgščių amplifikacijos tyrimų, bet ne greitųjų antigenų tyrimų rezultatų pažymėjimus;
                  
               
                     (8)
                  
                  
                     be to, Jungtiniai Arabų Emyratai informavo Komisiją, kad jie neišduoda sąveikiųjų persirgimo pažymėjimų;
                  
               
                     (9)
                  
                  
                     be to, Jungtiniai Arabų Emyratai informavo Komisiją, kad Jungtinių Arabų Emyratų tikrintojai tikrindami pažymėjimus į juos įtrauktus asmens duomenis tvarko tik tam, kad patikrintų ir patvirtintų turėtojo skiepijimo ir tyrimo rezultatą, ir vėliau jų nebesaugo;
                  
               
                     (10)
                  
                  
                     tad būtini elementai, kuriais remiantis nustatoma, kad Jungtinių Arabų Emyratų pagal sistemą „Alhosn EU Pass“ išduoti COVID-19 pažymėjimai turi būti laikomi lygiaverčiais pagal Reglamentą (ES) 2021/953 išduotiems pažymėjimams, yra tenkinami;
                  
               
                     (11)
                  
                  
                     todėl Jungtinių Arabų Emyratų pagal sistemą „Alhosn EU Pass“ išduoti COVID-19 pažymėjimai turėtų būti pripažįstami Reglamento (ES) 2021/953 5 straipsnio 5 dalyje ir 6 straipsnio 5 dalyje nurodytomis sąlygomis;
                  
               
                     (12)
                  
                  
                     kad šį sprendimą būtų galima taikyti, Jungtiniai Arabų Emyratai turėtų būti prijungti prie Reglamentu (ES) 2021/953 sukurtos ES skaitmeninio COVID pažymėjimo patikimumo užtikrinimo sistemos;
                  
               
                     (13)
                  
                  
                     siekdama apsaugoti Sąjungos interesus, visų pirma visuomenės sveikatos srityje, Komisija gali pasinaudoti savo įgaliojimais sustabdyti šio sprendimo taikymą arba jį nutraukti, jei nebesilaikoma Reglamento (ES) 2021/953 8 straipsnio 2 dalyje nustatytų sąlygų;
                  
               
                     (14)
                  
                  
                     atsižvelgiant į tai, kad Jungtinius Arabų Emyratus reikia kuo greičiau prijungti prie Reglamentu (ES) 2021/953 sukurtos ES skaitmeninio COVID pažymėjimo patikimumo užtikrinimo sistemos, šis sprendimas turėtų įsigalioti jo paskelbimo Europos Sąjungos oficialiajame leidinyje dieną;
                  
               
                     (15)
                  
                  
                     šiame sprendime nustatytos priemonės atitinka pagal Reglamento (ES) 2021/953 14 straipsnį įsteigto komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Siekiant sudaryti palankesnes sąlygas naudotis teise laisvai judėti Sąjungoje, pagal sistemą „Alhosn EU Pass“ Jungtinių Arabų Emyratų išduoti COVID-19 skiepijimo ir tyrimo rezultatų pažymėjimai laikomi lygiaverčiais pagal Reglamentą (ES) 2021/953 išduotiems pažymėjimams.
         
         
            2 straipsnis
            Jungtiniai Arabų Emyratai prijungiami prie Reglamentu (ES) 2021/953 sukurtos ES skaitmeninio COVID pažymėjimo patikimumo užtikrinimo sistemos.
         
         
            3 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.
         
         
            Priimta Briuselyje 2021 m. gruodžio 9 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 211, 2021 6 15, p. 1.
         
            (2)  2021 m. birželio 14 d. Europos Parlamento ir Tarybos reglamentas (ES) 2021/954 dėl sąveikiųjų COVID-19 skiepijimo, tyrimo ir persirgimo pažymėjimų (ES skaitmeninio COVID pažymėjimo), skirtų trečiųjų valstybių piliečiams, teisėtai esantiems arba gyvenantiems valstybių narių teritorijose, išdavimo, tikrinimo ir pripažinimo COVID-19 pandemijos metu sistemos (OL L 211, 2021 6 15, p. 24).